Guggenheim-museon delegaatio tapasi tänään Helsingin ylintä johtoa sekä RKP:n puheenjohtajan, puolustusministeri Carl Haglundin.

Haglundin mukaan museon edustajat tunnustelevat ministereiltä mahdollisuuksia saada valtio mukaan rahoittamaan jo kerran kaatunutta hanketta.

Guggenheim lähestyy nyt Suomea ja Helsinkiä muunnellulla konseptilla, kertoo Haglund:

- He toivovat, että niin valtio, Helsingin kaupunki kuin yksityiset tahotkin osallistuisivat tähän.

- Se varmasti on edellytyskin, jos tämä halutaan toteuttaa.

Guggenheim-säätiön johtokaksikolla Ari Wisemanilla ja Richard Armstrongilla ei ollut vielä konkreettisia ehdotuksia siitä, miten kustannukset jaettaisiin, mitä museo tulisi maksamaan tai mihin se rakennettaisiin.

Haglund on periaatteessa hankkeen takana, jos rahoitus saadaan kuntoon.

- On hienoa, että Guggenheimin kaltainen kansainvälinen kulttuuri-instituutio on kiinnostunut Helsingistä ja Suomesta. Jos museo tuodaan tänne, on kuitenkin tärkeää, että konsepti on kestävä taloudellisesti.

Haglundin mukaan museo elävöittäisi Helsinkiä, toisi maahan turisteja ja tekisi Suomea tunnetuksi maailmalla. Suomi jäisi siis lopulta saamapuolelle.

Valtion ja kunnan rahoitusta tärkeämpänä Haglund näkee yksityisen rahoituksen osuuden. Valtion mukaantulo voisi virittää mesenaattien mieliä myönteisemmälle taajuudelle.

- Olennaista on se, miten paljon yksityistä rahaa saadaan mukaan. Veronmaksajien kukkarolla on aika moni muukin tänä päivänä, toteaa ministeri Haglund.

Wiseman ja Armstrong tapaavat tällä viikolla myös kulttuuriministeri Paavo Arhinmäen ja ympäristöministeri Ville Niinistön.